Die Olivetti Programma 101, ook bekend as Perottina of P101, was die eerste kommersiële tafelrekenaar ter wêreld wat vry geprogrammeer kon word. Die rekenaar, wat deur die Italiaanse onderneming Olivetti in Ivrea, Piëmont vervaardig is, is ontwerp deur die ingenieur Pier Giorgio Perotto. Die rekenaar is in 1964 vir die eerste keer ter geleentheid van die Wêreldtentoonstelling in New York bekendgestel. In Oktober 1965 is dit nog eens ter geleentheid van 'n handelskou, wat deur die Bema (Business Equipment Manufacturer Association) gereël is, in New York vertoon en vanaf die volgende jaar bemark. Altesaam 44 000 eenhede is verkoop, hoofsaaklik in die Verenigde State, teen 'n prys van $3 200 (wat gelykstaan aan $25 400 in 2018). Na Programma 101 word deesdae gewoonlik verwys as programmeerbare tafelrekenmasjien met drukker aangesien sy aritmetiese instruksies ooreenkom met rekenmasjienbedrywighede. Nogtans is dit 'n rekenaar in sy eie reg wat oor 'n ewetoeganklike geheue, sentrale verwerkingseenheid (wat nog uit transistors bestaan het), sleutelbord, drukker en skerm (bestaande uit twee lampies) beskik. Olivetti Programma 101 "Perottina".